晁补之
秋夜古风
瑶池始波县圃风，邓林飞叶云搅空。
人间栎社几黄落，晓窗洗黛悲青铜。
常嗟彭祖悔杖晚，不见王母桃花红。
安知帝怒削龙伯，舆峤已没归墟中。
楚人方复感时节，申旦不寐同秋虫。
虚堂气入枕簟肃，熟寐不复闻嗈嗈。
大言身塞不得仰，了语无异鸿毛烘。
天如旋磨人蚁却，更千万日劳何功。
汉南种柳人笑尔，江潭凄怆雕形容。
小楼遐观午夜阒，凉月不尽山无穷。
一身逆旅过万物，千古昨梦如惊蓬。
胡床收虑蹔一息，杲杲已上扶桑东。